Andijon viloyatida joylashgan davlat mulki obyektlaridan samarali foydalanish chora-tadbirlari to‘g‘risida

Davlat mulki obyektlaridan foydalanish samaradorligini oshirish va Andijon viloyatida xususiy mulkchilik va tadbirkorlikni rivojlantirish uchun qo‘shimcha shart-sharoitlar yaratish maqsadida Vazirlar Mahkamasi qaror qiladi:
 1. Andijon viloyati hokimligi tomonidan O‘zbekiston Respublikasi Xususiylashtirilgan korxonalarga ko‘maklashish va raqobatni rivojlantirish davlat qo‘mitasi, vazirliklar, idoralar, xo‘jalik boshqaruvi organlari bilan birgalikda Andijon viloyatida bo‘sh turgan, foydalanilmayotgan davlat mulki obyektlari hamda yer uchastkalari xatlovdan o‘tkazilganligi va ulardan kelgusida samarali foydalanish bo‘yicha takliflar ishlab chiqilganligi ma’lumot uchun qabul qilinsin.
 2. Andijon viloyatidagi ishlamay turgan, foydalanilmayotgan davlat mulki bo‘lgan obyektlardan va yer uchastkalaridan foydalanish bo‘yicha chora-tadbirlar dasturi tasdiqlansin, ushbu Dasturda quyidagilar nazarda tutilsin:
 samarali foydalanish uchun tadbirkorlik subyektlariga, shu jumladan investitsiya majburiyatlari qabul qilish sharti bilan “nol” xarid qiymatida sotishga tavsiya etilayotgan bo‘sh turgan va foydalanilmayotgan davlat mulki obyektlari ro‘yxati 1-ilovaga* muvofiq;
 ular negizida yangi kichik sanoat zonalari tashkil etiladigan ishlab chiqarish maydonlari va yer uchastkalari ro‘yxati 2-ilovaga* muvofiq.
 3. “O‘zbekenergo” AJ va “O‘ztransgaz” AJ kichik sanoat zonalari hududlarida faoliyat yuritayotgan tadbirkorlik subyektlarini elektroenergiya va tabiiy gaz bilan uzluksiz ta’minlasinlar. 
 4. Andijon viloyati hokimligi va O‘zbekiston Respublikasi Uy-joy kommunal xizmat ko‘rsatish vazirligining Andijon shahar hokimligi tasarrufidagi va Andijon shahar, Bobur shoh ko‘chasi manzilida joylashgan sobiq “Bobur”OAJga qarashli “Suv tozalash” bino va inshootlarini sobiq “Bobur” AJ hududidagi tadbirkorlik subyektlariga suv tozalash inshootlari va tashkilotlarga xizmat ko‘rsatish faoliyatini tiklash sharti bilan muzokaralar o‘tkazish hamda ijtimoiy shartlarni bajarish sharti bilan “nol” xarid qiymati bo‘yicha to‘g‘ridan to‘g‘ri oldi-sotdi shartnomalari tuzish to‘g‘risidagi taklifi ma’qullansin. 
 5. Andijon viloyat hokimligi bir oy muddatda tadbirkorlik subyektlari bilan muzokaralar olib borilishini va belgilangan tartibda sobiq “Bobur” OAJga qarashli “Suv tozalash” bino va inshootlarini “nol” xarid qiymati bo‘yicha ushbu qarorning 4-bandida ko‘rsatilgan shartlarda sotish to‘g‘risida Andijon viloyati hududiy tanlov komissiyasining qarori qabul qilinishini ta’minlasin. 
 6. Andijon viloyati tuman (shahar)lari hokimlariga “Davlat mulkini ijaraga berish markazi” DUK bilan birgalikda tadbirkorlik faoliyatini yuritish uchun respublika davlat boshqaruvi organi tasurrufida bo‘lgan tuman (shahar) hududida joylashgan foydalanilmayotgan davlat mulki obyektlarini (maydonlarini), tegishli tuman (shahar) hokimining tegishli murojaatidan so‘ng ikki oy muddatda balansda saqlovchilar tomonidan ularni ijaraga berish ta’minlanmagan taqdirda, istisno tariqasida, bir yilgacha bo‘lgan muddatga ijaraga berish to‘g‘risida qaror qabul qilish huquqi berilsin, bunda qonun hujjatlarida nazarda tutilgan tartibda balansda saqlovchilarga ajratmalar tegishli tuman (shahar) budjetiga yo‘naltiriladi.
 7. Andijon viloyati hokimiga vazirliklar, idoralar va xo‘jalik birlashmalari — balansda saqlovchilar bilan kelishgan holda foydalanilmayotgan va bo‘sh turgan davlat mulki obyektlarini, xususiylashtirilmaydigan yoki O‘zbekiston Respublikasi Prezidenti va O‘zbekiston Respublikasi Hukumatining qarorlariga binoan xususiylashtiriladigan obyektlardan tuman (shahar)lar hokimliklarining operativ boshqaruviga qabul qilish bo‘yicha qaror qabul qilish huquqi berilsin.
 8. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari J.A. Qo‘chqorov, O‘zbekiston Respublikasi Xususiylashtirilgan korxonalarga ko‘maklashish va raqobatni rivojlantirish davlat qo‘mitasi raisi R.A. Gulyamov va Andijon viloyati hokimi Sh. Abduraxmanov zimmasiga yuklansin.